Broj: 711-I-1056-P-109/23-12-21

Zagreb, 18. svibnja 2023.

**VESNA IVANČIĆ**

**pročelnica u Istarskoj županiji**

**Predmet: očitovanje na zahtjev Vesna Ivančić,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 27. travnja 2023. pod brojem 711-U-4164-P-109/23-01-25 zaprimilo zahtjev za očitovanjem koji je podnijela Vesna Ivančić pročelnica u Istarskoj županiji.

U podnesenom zahtjevu podnositeljica navodi kako je temeljem odredbi Zakona o sprječavanju sukoba interesa (NN 143/21), Skupština Istarske županije je 14. srpnja 2022. godine donijela Etički kodeks Skupštine Istarske županije.

Podnositeljica nadalje navodi kako su tijela za primjenu Etičkog kodeksa Etički odbor i Vijeće časti. Sukladno tomu, Komisija za izbor i imenovanja raspisala je u prosincu 2022. godine Javni poziv za predsjednika Etičkog odbora i predsjednika i četiri člana Vijeća časti, te ponovljeni javni poziv u ožujku 2023. godine te da se na oba poziva javilo ukupno 6 kandidata, od kojih su trojca službenici Istarske županije.

Podnositeljica traži mišljenje Povjerenstva mogu li zaposlenici Županije biti članovi Etičkog kodeksa, odnosno Vijeća časti i nadzirati rad predstavničkog tijela.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3. i 4. ZSSI-a na 8. sjednici održanoj 18. svibnja 2023., podnositeljici daje očitovanje, kako slijedi.

Krug obveznika na koje se primjenjuju odredbe ZSSI-a određen je člankom 3. ZSSI-a. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Sukladno članku 4. stavku 1. ZSSI-a predstavnička tijela jedinica lokalne i područne (regionalne) samouprave dužna su donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Sukladno stavku 2. ispunjenje obveze iz stavka 1. toga članka prati tijelo državne uprave nadležno za koordinaciju mjera za sprječavanje korupcije dok Povjerenstvo za odlučivanje o sukobu interesa provodi nadzor nad ispunjenjem obveza iz članka 4. stavka 3., 4., i 5. a koji se odnose na obvezu člana predstavničkog tijela na obavještavanje predsjedničkog tijela o vlasništvu udjela u poslovnim subjektima, vođenje popisa udjela u vlasništvu u poslovnim subjektima članova predstavničkog tijela te obavijesti o stupanju u poslovni odnos poslovnih subjekata u vlasništvu članova predstavničkih tijela i vlasništvu članova njihovih obitelji u poslovni odnos s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Slijedom navedenog, u odnosu na postavljeni upit upućuje se podnositeljicu zatražiti mišljenje Ministarstva pravosuđa i uprave kao tijelo državne uprave nadležnog za koordinaciju mjera za sprječavanje korupcije

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana